TQM พุ่ง 7% รับ Sentiment บวก TQR เทรดวันแรกร้อนแรง! เปิดชื่อพบกลุ่ม ผถห.ใหญ่เดียวกัน
TQM พุ่ง 7% โดย ณ เวลา 11.16 น. อยู่ที่ระดับ 131.00 บวก 8.50บาท ด้วยมูลค่าซื้อขาย 792.54 ล้านบาท คาดรับ Sentiment บวก TQR เทรดวันแรกร้อนแรง! เปิดชื่อพบกลุ่ม ผถห.ใหญ่เดียวกัน
17 ก.พ. 2564

ผู้สื่อข่าวรายงานว่า บริษัท ทีคิวเอ็ม คอร์ปอเรชั่น จำกัด (มหาชน) หรือ TQM ณ เวลา 11.16 น. อยู่ที่ระดับ 131.00 บวก 8.50บาท หรือ 6.94% ด้วยมูลค่าซื้อขาย 792.54 ล้านบาท

ด้านนายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) กล่าวว่า ราคาหุ้น TQM ปรับตัวขึ้นด้วยวอลุ่มเทรดที่เข้ามาอย่างคึกคัก คาดจะเป็นการเข้ามาเล่นเก็งกำไรของนักลงทุน หลังจากที่ บริษัท ที คิว อาร์ จำกัด (มหาชน) หรือ TQR  เข้าเทรดในตลาดฯวันนี้เป็นวันแรกราคาขึ้นมาอย่างร้อนแรง
ทั้งนี้ ความสัมพันธ์ระหว่าง TQM และ TQR ในแง่กลุ่มผู้ถือหุ้นรายใหญ่เป็นบุคคลเดียวกัน แต่ในแง่ของ TQM ไม่ได้เข้าไปถือหุ้น TQR แต่อย่างใด จึงไม่ได้เกี่ยวข้องกันในแง่ของบริษัท เป็นความเกี่ยวข้องกันในแง่บุคคลที่เป็นผู้ถือหุ้นใหญ่เท่านั้น
ดังนั้น การเข้าเทรดวันแรกของ TQR จึงเป็นเพียง Sentiment บวกต่อหุ้น TQM แต่ในแง่ของธุรกิจถือว่าดีทั้งของ TQM และ TQR  ขณะที่ในทางเทคนิคมองหุ้น TQM มีแนวรับ 125 บาท ส่วนแนวต้าน 140 บาท
อนึ่ง ผู้บริหารของ TQM ประกอบด้วย (1.) นายอัญชลิน พรรณนิภา เป็นประธานกรรมการบริษัท,(2.) นางนภัสนันท์ พรรณนิภา เป็นประธานเจ้าหน้าที่บริหาร และทั้งสองคนเป็นผู้ถือหุ้นรายใหญ่ของ TQM ด้วย
ส่วน TQR มีโครงสร้างผู้ถือหุ้นหลัง IPO 3 อันดับแรก ได้แก่ (1.) กลุ่มพรรณิภา ถือหุ้น 44.35% ,(2.) นางยุพเรศ พิริยะพันธุ์ ถือหุ้น 13.30% และ(3.) นายพรเกษม เหล่าฤทธิรัตน์ ถือหุ้น 8.87%